
[bookmark: _heading=h.b95sc548f8al]Par pamatkapitāla palielināšanu ar privāta investora piesaisti Sabiedrībai ar ierobežotu atbildību “VTU VALMIERA”

Sabiedrība ar ierobežotu atbildību “VTU VALMIERA”, reģ. Nr. 40003004220 (turpmāk – VTU Valmiera) ir Valmieras novada pašvaldībai 100% piederoša kapitālsabiedrība. Sabiedrības parakstītais, apmaksātais un balsstiesīgais pamatkapitāls ir 1 689 774,00 euro (viens miljons seši simti astoņdesmit deviņi tūkstoši septiņi simti septiņdesmit četri euro). Tās reģistrētais komercdarbības veids (atbilstoši NACE klasifikatoram) ir regulārais pasažieru sauszemes transports (49.31).
 Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 148. panta pirmās daļas 1. punktu publiskas personas kapitālsabiedrība var tikt pārveidota par privāto kapitālsabiedrību, tostarp palielinot tās pamatkapitālu. Pārvaldības likuma 149. pantā noteikti tiesiski pieļaujamie publiskas personas kapitālsabiedrības pamatkapitāla palielināšanas mērķi, proti, kapitālsabiedrības parādu aizstāšanai ar tās kapitāla daļām, konkrētas mantas iegūšanai, apmaksājot kapitāla daļas ar mantisko ieguldījumu un kapitāla piesaistei, apmaksājot kapitāla daļas ar naudu. Atbilstoši Pārvaldības likuma 152. panta pirmajai daļai pamatkapitāls palielināms tādā veidā un apjomā, lai jaunās kapitāla daļas tiktu izmantotas tikai vienam no 149. pantā noteiktajiem mērķiem. Savukārt 152. panta trešā daļa paredz, ka pamatkapitāla palielinājums nedrīkst pārsniegt attiecīgā mērķa sasniegšanai nepieciešamo summu. Pārvaldības likuma 148. panta otrā daļa nosaka, ka, pirms tiek pieņemts lēmums par dalībnieku piesaisti, publiskā persona veic tās līdzdalības kapitālsabiedrībā izvērtējumu atbilstoši šā likuma 7. panta noteikumiem.
VTU Valmiera ir izteikusi priekšlikumu uzsākt procesu, kura ietvaros tiktu izvērtēta iespēja izbeigt Valmieras novada pašvaldības (turpmāk – Pašvaldība) tiešo līdzdalību VTU Valmiera, piesaistot privāto investoru. Priekšlikumā norādīts, ka investora piesaiste varētu tikt īstenota, palielinot VTU Valmiera pamatkapitālu un piesaistot jaunu dalībnieku – privātu investoru –, kas atbilstu Pārvaldības likuma 148. panta pirmās daļas 1. punktā paredzētajam dalībnieku piesaistes veidam. Atbilstoši Pārvaldības likuma 149. panta 3. punktā un 152. panta trešajā daļā noteiktajam kapitālsabiedrības pamatkapitālu drīkst palielināt kapitāla piesaistei, apmaksājot kapitāla daļas ar naudu, pie nosacījuma, ka pamatkapitāla palielinājums nedrīkst pārsniegt attiecīgajam mērķim nepieciešamo summu. Saskaņā ar šī brīža aprēķiniem VTU Valmiera pamatkapitālu nepieciešams palielināt par 1 758 745,00 euro, lai sasniegtu 51%. Kā norādīts priekšlikumā, šāds risinājums potenciāli var nodrošināt kapitālsabiedrības turpmāku attīstību, papildu investīciju piesaisti un profesionālu kompetenču iesaisti, vienlaikus samazinot pašvaldības tiešo iesaisti komercdarbībā.
Priekšlikumā paredzēts pārveidot VTU Valmiera no publiskas personas kapitālsabiedrības par privāto kapitālsabiedrību, palielinot VTU Valmiera pamatkapitālu – emitējot jaunas kapitāla daļas, kas atbilstu 51% no kopējā pamatkapitāla pēc palielināšanas – un atsavinot tās privātam investoram, kurš tiktu noskaidrots publiskas izsoles par tiesībām piedalīties kapitālsabiedrības pamatkapitāla palielināšanā rezultātā. Šāds risinājums nodrošinātu nepieciešamā kapitāla piesaisti un ļautu izvēlēties investoru, kurš atbilstu izsoles noteikumos noteiktajiem kritērijiem un kvalifikācijas prasībām, tostarp prasībai par labu reputāciju. Tas arī garantētu investora izvēles procesa caurskatāmību.
[bookmark: _heading=h.3d1f9gls6y07]Ņemot vērā sabiedriskā transporta nozarē Latvijā pieaugošās izmaksas, autobusu parka regulāras atjaunošanas nepieciešamību, pieaugošas vides un sabiedriskā transporta pakalpojumu kvalitātes prasības, kā arī konkurences pieaugumu un pašvaldības ierobežotās iespējas nodrošināt kapitālieguldījumus un īstenot komercdarbību, stratēģiska investora piesaiste, palielinot VTU Valmiera pamatkapitālu, ir nepieciešama uzņēmuma ilgtspējīgas darbības nodrošināšanai, pakalpojuma kvalitātes paaugstināšanai, konkurētspējas un profesionālās kompetences stiprināšanai.
Atbilstoši Valmieras novada ilgtspējīgas attīstības stratēģijā 2022-2038 izvirzītajām prioritātēm sabiedriskā transporta jomā – tai skaitā nepieciešamībai uzlabot mobilitāti novada pilsētās un lauku teritorijās, nodrošināt kvalitatīvu un pieejamu sabiedriskā transporta pakalpojumu, attīstīt transporta infrastruktūru, tai skaitā zema oglekļa emisiju risinājumus, stiprināt Valmieru kā nacionālas nozīmes sabiedriskā transporta mezglu un veicināt sabiedriskā transporta izmantošanu iedzīvotāju ikdienas pārvietošanās vajadzībām – ir nepieciešami būtiski ieguldījumi transportlīdzekļu parka modernizācijā un pakalpojuma kvalitātes paaugstināšanā. Šo stratēģisko uzstādījumu īstenošana prasa finansiālos resursus, līdz ar to stratēģiska investora piesaiste, palielinot Sabiedrības ar ierobežotu atbildību “VTU VALMIERA” pamatkapitālu, piesaistot jaunu dalībnieku – privātu investoru, pirmšķietami atzīstams par pamatotu un atbilstīgu risinājumu noteikto attīstības mērķu sasniegšanai.
Saskaņā ar Pašvaldību likuma 4. panta pirmās daļas 19. punktu, Publiskas personas kapitāla daļu un kapitālsabiedrību pārvaldības likuma 148. panta otro daļu, 149. panta 3. punktu, 151. panta sesto daļu, kā arī Valmieras novada ilgtspējīgas attīstības stratēģiju 2022-2038, kurā noteikta sabiedriskā transporta pakalpojumu kvalitātes uzlabošana, ilgtspējīgas mobilitātes risinājumu attīstība un transporta infrastruktūras modernizācija, 
un pamatojoties uz Pašvaldības domes komiteju apvienotās sēdes 22.01.2026. atzinumu,

Pašvaldības dome, balsojot: ar 16 balsīm “Par” (Andrejs Gluhovs, Antra Kupriša, Guna Ķibere, Guntis Gladkins, Jānis Baiks, Jānis Dainis, Jānis Olmanis, Jānis Upenieks, Līga Dzene, Mareks Bērziņš, Reinis Muižnieks, Ričards Gailums, Rihards Bergs, Toms Upners, Uldis Jansons, Valts Grasbergs), “Pret” – 2 (Ringolds Arnītis, Vugars Ecmanis), “Atturas” – 1 (Edvīns Straume), nolemj:

1. konceptuāli atbalstīt VTU Valmiera priekšlikumu par Sabiedrības ar ierobežotu atbildību “VTU VALMIERA” pamatkapitāla palielināšanu, piesaistot jaunu dalībnieku – privātu investoru;
2. uzdot Valmieras novada Kapitāla pārvaldības un uzņēmējdarbības atbalsta nodaļai:
2.1. sagatavot Valmieras novada pašvaldības līdzdalības izvērtējumu Sabiedrībā ar ierobežotu atbildību “VTU VALMIERA” atbilstoši Pārvaldības likuma 7. panta noteikumiem;
2.2. sagatavot priekšlikumus par privātā kapitāla piesaistes nosacījumiem;
2.3. izstrādāt izsoles noteikumu par tiesībām piedalīties Sabiedrības ar ierobežotu atbildību “VTU VALMIERA” pamatkapitāla palielināšanā projektu (tostarp – pamatkapitāla palielināšanas noteikumu projektu, dalībnieku līguma projektu, u.c. dokumentu projektus, kas nepieciešami kapitālsabiedrības pamatkapitāla palielināšanai);
2.4. nepieciešamības gadījumā piesaistīt ārējos speciālistus ar atbilstošu kompetenci pamatkapitāla palielināšanas procesa īstenošanā;
3. [bookmark: _heading=h.rbpsizvakcfm]lēmuma izpildi kontrolēt Valmieras novada Kapitāla pārvaldības un uzņēmējdarbības atbalsta nodaļas vadītājam Sandim Svarinskim.

Domes priekšsēdētājs 	             Jānis Baiks

2025. gada 5. decembrī 1.31./390
1. Elektroniskā dokumenta parakstīšanas datums ir pievienotā 
1. droša elektroniskā paraksta un laika zīmoga datums


Valmieras novada pašvaldības domes priekšsēdētājam
Jānim Baikam
Valmieras novada pašvaldības izpilddirektora vietniekam – Valmieras novada Kapitāla pārvaldības un uzņēmējdarbības atbalsta nodaļas vadītājam
Sandim Svarinskim
Valmieras novada pašvaldības izpilddirektora vietniekam teritoriālo apvienību jautājumos – Rūjienas apvienības pārvaldes vadītājam
Ivo Virsim
nosūtīšanai e-adresē



IESNIEGUMS

Par privātā investora piesaisti kapitālsabiedrības ilgtspējas nodrošināšanai

	Sabiedrība ar ierobežotu atbildību “VTU Valmiera” (turpmāk - Sabiedrība) ir 100% Valmieras novada pašvaldības kapitālsabiedrība, kuras pamatdarbība ir sabiedriskā transporta pakalpojumu sniegšana reģionālās nozīmes un pilsētas nozīmes maršrutu tīklā. Izvērtējot Sabiedrības finanšu stāvokli, nozarei raksturīgos riskus un konkurences vidi, kā arī Sabiedrības attīstības vajadzības, lūdzam kapitāla daļu turētāju pieņemt stratēģisku attīstības lēmumu, kas sekmētu Sabiedrības ilgtspēju, finanšu stabilitāti un elastību operatīvu lēmumu pieņemšanā.
	Publiskas personas kapitāla daļu un kapitālsabiedrību pārvaldības likums paredz kārtību, kādā publiska persona maina līdzdalības apjomu un kā publiskas personas kapitālsabiedrība var kļūt par privāto, tostarp piesaistot jaunu dalībnieku, palielinot pamatkapitālu vai reorganizējot sabiedrību. Lēmumu par pašvaldības kapitāla daļu pārvaldības būtiskajiem jautājumiem pieņem pašvaldības dome kā publiskas personas augstākā lēmējinstitūcija.
2023. gada 20. janvārī starp Sabiedrību un Valsts SIA "Autotransporta direkcija” noslēgtais Līgums Nr. ATD/ST-2023/01-Valmiera, Valka, Smiltene “Par sabiedriskā transporta pakalpojumu sniegšanu ar autobusiem reģionālās nozīmes maršrutu tīkla daļā “Valmiera, Valka, Smiltene” objektīvu iemeslu dēļ rada zaudējumus, kas samazina Sabiedrības pašu kapitālu, palielina likviditātes risku un ierobežo spēju finansēt autoparka atjaunošanu, digitālos risinājumus un personāla attīstību.
Sabiedrībai kā 100% pašvaldības kapitālsabiedrībai piemērojamie publiskā sektora pārvaldības un operacionālie ierobežojumi palēnina lēmumu pieņemšanu, apgrūtina elastīgu iepirkumu, līzinga, rezerves daļu, tehnoloģiju un ārpakalpojumu piesaisti un rada nevienlīdzīgu konkurenci attiecībā pret privātajām kapitālsabiedrībām dinamiskos tirgus apstākļos.
Ņemot vērā nozares attīstības tendences un pieaugošo konkurenci VSIA “Autotransporta direkcija” organizētajos iepirkumos, Sabiedrības darbības modelim ir jābūt maksimāli pielāgotam tirgus dinamiskajām prasībām. Privāta investora piesaiste un Sabiedrības statusa maiņa ļautu mazināt ierobežojumus, kas šobrīd ietekmē Sabiedrības konkurētspēju, īpaši attiecībā uz operatīvu iepirkumu veikšanu. Tāpat sniegtu iespēju īstenot elastīgāku izmaksu vadības modeli un savlaicīgi pieņemt lēmumus par resursu pārdali, nekustamo īpašumu apsaimniekošanu un autoparka struktūru.
Sabiedrība 2025. gada 3. decembrī iesniedza piedāvājumu VSIA “Autotransporta direkcija” organizētā atklātā konkursa “Par tiesību piešķiršanu sabiedriskā transporta pakalpojumu sniegšanai ar autobusiem reģionālās nozīmes maršrutu tīklā”, ID Nr.AD 2025/12, lotē “Sigulda, Limbaži”. Izvērtējot Elektroniskajā iepirkumu sistēmā pieejamo Pretendentu iesniegto finanšu piedāvājumu apkopojumu, var secināt, ka Sabiedrības piedāvājums ir ar zemāko piedāvāto pakalpojuma cenu. Līdz ar to var rasties nepieciešamība nodrošināt papildus finanšu līdzekļus autobusu iegādei un personāla piesaistei, pieņemt operatīvus investīciju un organizatoriskus lēmumus īsos termiņos un efektīvi vadīt piegāžu, līzinga un tehniskās uzturēšanas riskus. Privāts stratēģiskais investors var nodrošināt gan stabila finansējuma pieejamību, gan nozares kompetenci, kas paātrina šo uzdevumu izpildi. 
Sabiedriskā transporta pakalpojumu sniegšana pēc būtības ir kapitālietilpīga nozare, kurā konkurētspēja lielā mērā balstās spējā savlaicīgi atjaunot autoparku, nodrošināt rezerves transportlīdzekļus, finansēt tehniskās uzturēšanas infrastruktūru un nodrošināt konkurētspējīgu atalgojumu personālam. Privāta investora ienākšana ļautu Sabiedrībai izmantot elastīgākus finansējuma instrumentus un sasniegt augstāku konkurētspēju.
Vēlamies akcentēt, ka SIA “Interbaltija”, veicot Sabiedrības 100% kapitāla daļu tirgus vērtības noteikšanu, vērtējumā norādīja, ka Uzņēmumam ir jāmaksā konkurētspējīgs atalgojums, lai tas varētu piesaistīt kvalificētus šoferus un citus darbiniekus, kas tiešā veidā iesaistīti pārvadājumu nodrošināšanā. Atalgojuma celšanu ierobežo pašvaldības uzņēmuma statuss, jo valsts un pašvaldību iestādēs strādājošajiem 2025.gadā ir “iesaldēts” atalgojums un tas ir attiecināms arī uz SIA “VTU Valmiera” personālu. Šī situācija rada risku, ka no uzņēmuma varētu aiziet kvalificēti un pieredzējuši darbinieki. Vērtējumā norādīts uz Sabiedrības esošā statusa negatīvajiem aspektiem un nepieciešamību veikt tajā izmaiņas ilgtspējas nodrošināšanai.
Ilgstoši uzkrāti zaudējumi var radīt nepieciešamību pēc pašvaldības dotācijas vai kapitāla palielināšanas, kas var radīt papildus slogu pašvaldības budžetam. 
Sabiedriskā transporta pakalpojumu kvalitāte un pieejamība ir būtisks reģionālās attīstības priekšnoteikums. Finansiāli spēcīga Sabiedrība ar spēju paplašināt darbību jaunās lotēs veicina darba tirgus pieejamību, iedzīvotāju mobilitāti un novada ekonomisko konkurētspēju. Attiecīgi privātā investora piesaiste ir skatāma arī kā instruments Valmieras novada ilgtermiņa mobilitātes un attīstības mērķu sasniegšanai.

Ņemot vērā Sabiedrības potenciālo uzvaru lotē “Sigulda, Limbaži”, kā arī nepieciešamību īsos termiņos nodrošināt būtiskas investīcijas un personāla resursus, uzskatām, ka kapitāla struktūras pilnveide ar privātā investora piesaisti ir samērīgs, ekonomiski pamatots un stratēģiski nepieciešams risinājums, lai novērstu finanšu nestabilitātes risku un nodrošinātu Sabiedrības spēju konkurēt un attīstīties ilgtermiņā. Līdz ar to lūdzam izvērtēt iespēju uzsākt privātā investora piesaistes procesu, paredzot pašvaldībai piederošo kapitāldaļu atsavināšanu līdz tādam apjomam, lai privātais investors iegūtu 51% kapitāldaļu, un Sabiedrība kļūtu par privāto kapitālsabiedrību Publiskas personas kapitāla daļu un kapitālsabiedrību pārvaldības likuma izpratnē.

1. Pielikumā: 13.08.2025. c vērtējums.
1. 
1. 
1. Ar cieņu, 
valdes priekšsēdētājs, prokūrists 			(paraksts*)		                  A.VĪTOLS

